România, ţintă preferată pentru televiziunile ruse: În top 3 ţări cu acoperire negativă

România e pe locul trei în topul ţărilor europene acoperire negativă pe televiziunile ruse, după Irlanda şi Spania, arată un studiu realizat de think-tank-ul Ukraine Crisis Media Center. 93% din informaţiile prezentate despre România de cele mai importante televiziuni ruse au încărcatură negativă, potrivit studiului citat.

Studiul a monitorizat modul în care principalele canale TV din Rusia au reflectat imaginea statelor europene în perioada 1 iulie 2014 – 31 decembrie 2017, aşasar perioada de după anexarea ilegală a Crimeei şi declanşarea războiului din estul Ucrainei. Studiul a luat în calcul cele mai mari televiziuni ruse, toate controlate de Kremlin direct sau indirect: Rossia 1 (televiziunea publică, controlată direct de Guvern), Pervâi Kanal (controlată de Iuri Kovalciuk, un aliat direct al lui Vladimir Putin) şi NTV, televiziunea colosului energetic Gazprom.

Studiul arată că majoritatea statelor europene au parte de o imagine negativă la televiziunile ruse, cu câteva excepţii: Elveţia, Muntenegru şi Belarus.

În rest, strategia mediatică arată că Rusia se consideră implicată într-un război informaţional perpetuu, iar televiziunile sunt cel mai puternic instrumennt mediatic prin care conducerea ţării setează agenda.

Pe total, statele europene sunt descrise ca o întruchipare a răului absolut, arată studiul. Iată cele mai importante 6 teme negative utilizate de televiziunile ruse:

– Ororile vieţii cotidiene din Vest

– Decăderea Europei

– Proteste

– Terorism

– Criza refugiaţilor

– Sancţiunile la adresa Rusiei

Studiul arată că numărul de ştiri negative a crescut cu 87% din iulie 2014 până în decembrie 2017.

În ceea ce priveşte România, ea este deseori menţionată în legătură cu Republica Moldova, arată studiul citat.

Poţi citi aici studiul integral